PROKAL.CO, Kabiasaan pina paiyanya. Galuh -nagaran asal sambat nang manulis wal lah- kesahnya sibuk maliput urang nang rami bedemo. Galuh ni kesahnya wartawan nang padat banar gawian.
Hanyar sampai wadah urang nang rami demo, Galuh hancap mambuka tas gasan mangaluarakan kamera. Galuh handak mamoto semuaan urang nang bakuciak-kuciak di muka wadah demo tu.
Imbah hibak mamoto, sikung-sikung urang nang demo ditakuni lawan Galuh. Handak hancap sabab ada liputan nang lain, Galuh lakas-lakas betakun.
Salasai berakun, Galuh handak bejalan pulang. Lawan muha girang dapat berita, Galuh bajalan mamaraki motornya.
Pas bajalan tu Galuh malihat headset nang tagugur. Kesah baik hati, Galuh maumumkan headset siapa nang tagugur tu.
"Itu nah ampun siapa," sambat Galuh lawan suara nyaring.
Semuaan urang nang demo malihati, tapi kada ada nang marasa bisi headset tu. Galuh nang mehadangi siapa pamilik headset tu imbah bakuciak lalu ai bejalan ka wadah liputan nang lain.
Imbah sampai wadah liputan nang lain tu, Galuh kesahnya handak mandangar rakaman urang nang bedemo tu. Lalu ai Galuh mambuka tas handak maambil headsetnya tu.
Bekikihan Galuh mancari headsetnya tu. Semuaan isi tas dikaluarkannya. Imbah semuaan isintas tahambur, Galuh hanyar ingat.
"Astaga. Jadi nang gugur tadi tu headset unda kah," muha Galuh habang supan bakuciak di muka urang hibak tadi.(oke/nha)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn